CELEX: 62020TN0283
Language: mt
Date: 2020-05-13 00:00:00
Title: Kawża T-283/20: Rikors ippreżentat fit-13 ta’ Mejju 2020 – Billions Europe et vs Il-Kummissjoni

3.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 255/20
            
         
      Rikors ippreżentat fit-13 ta’ Mejju 2020 – Billions Europe et vs Il-Kummissjoni
      (Kawża T-283/20)
      (2020/C 255/26)
      Lingwa tal-kawża: l-Ingliż
      
         Partijiet
      
      
         Rikorrenti: Billions Europe Ltd (Stockton-on-Tees, ir-Renju Unit), u seba’ rikorrenti oħra (rappreżentanti: J. Montfort, T. Delille, u P. Chopova-Leprêtre, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla r-Regolament Delegat tal-Kummissjoni (UE) 2020/217 (1) (iktar ’il quddiem ir-“regolament ikkontestat”) sa fejn jikkonċerna d-diossidu tat-titanju, jiġifieri l-premessa 5 tar-regolament ikkontestat, l-Annessi I u II tar-regolament ikkontestat, l-emendi għall-Parti 1 tal-Anness VI tar-Regolament (KE) Nru 1272/2008 (2) fl-Anness III tar-regolament ikkontestat, u l-entrata għad-diossidu tat-titanju fil-Parti 3 tal-Anness VI tar-Regolament Nru 1272/2008 inkluż permezz tal-Anness III tar-regolament ikkontestat;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw sitt motivi.
      
                  1.
               
               
                  L-ewwel motiv ibbażat fuq il-fatt li r-regolament ikkontestat ġie adottat bi ksur ta’ diversi dispożizzjonijiet imperattivi tar-Regolament (KE) Nru 1272/2008 li jirregolaw il-klassifikazzjoni taħt “karċinoġeniċità” ta’ sustanzi li huma ta’ perikolu għas-saħħa tal-bniedem, inklużi, b’mod partikolari, tal-Artikolu 36 u tat-Taqsima 3.6 tal-Anness I tar-Regolament (KE) Nru 1272/2008.
                  
                              —
                           
                           
                              Il-Kumitat għall-Valutazzjoni tar-Riskju (iktar ’il quddiem ir-“RAC”) wettaq diversi żbalji fattwali serji fl-evalwazzjoni tal-informazzjoni disponibbli u naqas milli jistabbilixxi b’mod sodisfaċenti li d-data disponibbli hija “affidabbli u aċċettat[a]” u li jissuġġerixxi li t-TiO2 għandu il-karatteristika intrinsika li jikkawża l-kanċer. Li kieku r-RAC ma wettaqx tali żbalji, huwa neċessarjament kien ikun ħareġ opinjoni favur “l-ebda klassifikazzjoni” tat-TiO2. Għalhekk, it-TiO2 ma setax jiġi legalment ikklassifikat.
                           
                        
            
                  2.
               
               
                  It-tieni motiv ibbażat fuq il-fatt li r-regolament ikkontestat jikser il-prinċipju ta’ ċertezza legali. L-operaturi ekonomiċi, inklużi r-rikorrenti, huma preklużi milli jsiru jafu l-portata preċiża tal-obbligi tagħhom u jieħdu l-passi legali xierqa skont il-ħtieġa. Din l-inċertezza teżisti, fir-rigward tal-portata tal-klassifikazzjoni armonizzata, l-użu maħsub tan-Noti u tal-impatt tar-regolament ikkontestat fuq l-istatus legali u regolatorju tal-prodotti li fihom jew li huma mmanifatturati bit-TiO2 u l-klassifikazzjoni ta’ perikolu tal-iskart ta’ tali prodotti.
               
            
                  3.
               
               
                  It-tielet motiv ibbażat fuq il-fatt li r-regolament ikkontestat ġie adottat bi ksur tal-prinċipju ta’ proporzjonalità, sa fejn ma huwiex meħtieġ (peress li effetti karċinoġeniċi ġew osservati biss fi studji fuq annimali mwettqa taħt kundizzjonijiet tant estremi ta’ tagħbija fuq il-pulmun li dawn qatt ma jistgħu jintlaħqu fl-agħar xenarji fil-kundizzjonijiet reali tal-ħajja) u sa fejn l-iżvantaġġi kkawżati mill-klassifikazzjoni armonizzata tat-TiO2 huma sproporzjonati meta mqabbla mal-għanijiet imfittxija minnha.
               
            
                  4.
               
               
                  Ir-raba’ motiv ibbażat fuq il-fatt li, bl-adozzjoni tar-regolament ikkontestat, il-Kummissjoni eżerċitat b’mod żbaljat il-marġni ta’ diskrezzjoni tagħha u kisret id-dmir ta’ diliġenza tagħha. Sabiex tiġġustifika r-regolament ikkontestat, il-Kummissjoni sempliċement ibbażat ruħha fuq l-Opinjoni tar-RAC dwar it-TiO2 mingħajr ma wettqet evalwazzjoni suffiċjenti tas-saħħa probatorja ta’ tali Opinjoni tar-RAC, bi ksur tad-dmirijiet tagħha f’dan ir-rigward.
                  
                              —
                           
                           
                              Il-Kummissjoni għażlet interpretazzjoni wiesgħa tar-rekwiżiti għall-klassifikazzjoni, l-ittikkettar u l-imballaġġ li jirregolaw is-sustanza ta’ perikolu għas-saħħa tal-bniedem “karċinoġeniċità” u ta’ dak li tista’ tikkostitwixxi “karatteristika intrinsika” ta’ sustanza. Hija sempliċement ibbażat ruħha fuq ir-RAC, mingħajr ma evalwat il-portata u l-impatt ta’ tali interpretazzjoni wiesgħa u mingħajr ma stabilixxiet limiti adegwati li jippermettu implimentazzjoni xierqa. B’dan il-mod, il-Kummissjoni bbażat ir-regolament ikkontestat fuq fatti materjalment mhux preċiżi u naqset milli tieħu inkunsiderazzjoni il-fatturi u ċirkustanzi rilevanti kollha tas-sitwazzjoni.
                           
                        
            
                  5.
               
               
                  Il-ħames motiv ibbażat fuq il-fatt li, fl-adozzjoni tar-regolament ikkontestat, il-Kummissjoni kisret l-Artikolu 37(4) tar-Regolament (KE) No 1272/2008, id-dmir tagħha ta’ amministrazzjoni tajba, u d-dritt ta’ smigħ tar-rikorrenti. B’mod partikolari, ir-rikorrenti ma ngħatawx l-opportunità li jesprimu ruħhom b’mod utli fuq l-Opinjoni tar-RAC innifisha, li ddevjat b’mod sinjifikattiv mill-proposta oriġinali ta’ klassifikazzjoni kemm fir-rigward tar-raġuni xjentifika użata kif ukoll tal-konklużjoni finali fuq il-klassifikazzjoni finali tat-TiO2. Għall-kuntrarju, li kieku r-rikorrenti ngħataw opportunità suffiċjenti u formali li jesprimu ruħhom fuq l-Opinjoni tar-RAC matul l-adozzjoni tagħha, tali kummenti kienu x’aktarx iwasslu għal eżitu ieħor fil-proċess deċiżjonali.
               
            
                  6.
               
               
                  Is-sitt motiv ibbażat fuq il-fatt li, bl-adozzjoni tar-regolament ikkontestat, mingħajr it-twettiq minn qabel u d-dokumentazzjoni ta’ Valutazzjoni tal-Impatt, il-Kummissjoni kisret l-impenji tagħha Ftehim Interistituzzjonali dwar it-Tfassil Aħjar tal-Liġijiet, (3) u l-prinċipju ta’ amministrazzjoni tajba.
               
            
         (1)  Regolament Delegat tal-Kummissjoni (UE) 2020/217 tal-4 ta’ Ottubru 2019 li jemenda, għall-finijiet tal-adattament tiegħu għall-progress tekniku u xjentifiku, ir-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, l-ittikkettar u l-imballaġġ tas-sustanzi u t-taħlitiet u li jikkoreġi dak ir-Regolament (ĠU 2020, L 44, p. 1)
      
         (2)  Regolament (KE) Nru 1272/2008 tal-Parlament Ewropew u tal-Kunsill tas-16 ta’ Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (ĠU 2008 L 353, p. 1, rettifika fil-ĠU 2016, L 349, p. 1 u fil-ĠU 2019, L 117, p. 8).
      
         (3)  Ftehim Interistituzzjonali bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar it-Tfassil Aħjar tal-Liġijiet tat-13 ta’ April 2016 (ĠU 2016, L 123, p. 1).